На основу чл. 16, 24. и 33. Покрајинске скупштинске одлуке о покрајинској управи („Службени лист АПВ“, бр. 37/14 и 54/14 - др.одлука, 37/16, 29/17, 24/19, 66/2020 и 38/21), члана 11. Покрајинске скупштинске одлуке о буџету АП Војводине за 2024. годину („Службени лист АПВ“, брoj 45/23), у вези са Покрајинском скупштинском одлуком о програму заштите, уређења и коришћења пољопривредног земљишта на територији Аутономне покрајине Војводине у 2024. години („Службени лист АПВ“, број 45/23) и Правилником о спровођењу конкурса које расписује Покрајински секретаријат за пољопривреду, водопривреду и шумарство (,,Службени лист АП Војводине“, бр. 8/2023, 56/2023 и 17/2024), Покрајински секретар за пољопривреду, водопривреду и шумарство (у даљем тексту: покрајински секретар) доноси

**ПРАВИЛНИК**

**ЗА ДОДЕЛУ СРЕДСТАВА ЗА ПОДИЗАЊЕ НОВИХ РИБЊАКА И РЕКОНСТРУКЦИЈУ ПОСТОЈЕЋИХ У АП ВОЈВОДИНИ ЗА 2024.ГОДИНУ**

**Опште одредбе**

Члан 1.

Овим Правилником (у даљем тексту: Правилник) прописује се намене, висина и начин доделе средстава, право и услови учешћа на конкурсу и документација која се подноси уз пријаву, поступак с неблаговременим и некомплетним пријавама, разматрање пријава и одлучивање о додели средстава, критеријуми и бодовање за доделу средства, уговор о реализацији активности, реализација уговорених обавеза, плаћање радова, праћење реализације уговора, завршне одредбе и друга питања значајна за реализацију Програма заштите, уређења и коришћења пољопривредног земљишта на територији АП Војводине у 2024. години (у даљем тексту: Програм), који је саставни део Покрајинске скупштинске одлуке о програму заштите, уређења и коришћења пољопривредног земљишта на територији АП Војводине у 2024. години (,,Службени лист АПВ”, број 45/23).

Програм из става 1. овог члана донела је Скупштина Аутономне покрајине Војводине, а Покрајински секретаријат за пољопривреду, водопривреду и шумарство (у даљем тексту: Секретаријат), задужен је за његову реализацију.

**Висина и начин доделе средстава**

Члан 2.

Укупан износ бесповратних средстава који се додељује овим конкурсом је 20.000.000,00 динара без ПДВ-а.

Секретаријат додељује бесповратна средства у обиму до 70 % од укупне вредности земљаних радова без ПДВ-а. Преостали износ уговорених средстава обезбеђује корисник средстава. Целокупан износ ПДВ-а пада на терет Корисника средстава.

* износ средстава за подршку **реконструкције** рибњака не може бити већи од **500.000,00** динара по хектару
* износ средстава за подршку **подизању нових рибњака** не може бити већи од **800.000,00** динара по хектару.

Подносилац пријаве за подизање нових рибњака може поднети само једну пријаву по конкурсу или највише две пријаве по подносиоцу за реконструкцију постојећих рибњака за највише два засебно регистрована рибњачка објекта – рибњака.

Средства за реализацију активности према Правилнику и по Конкурсу се додељују бесповратно.

**Намене за које се могу користити подстицајна средства**

Члан 3.

Средства се могу користити за подизање нових и реконструкција постојећих рибњака, на површини не мањој од 1 ха и не већој од 100 ха, који се налазе у АП Војводини.

Под објектима, у смислу овог Правинкиа, подразумевају се искључиво објекти за производњу рибе - растилишта, младичњаци, товилишта, зимовници, изловни и ободни канали.

По пријавама које се подносе за извођење земљаних радовa на реконструкцији рибњака и подизању нових рибњака, средства се додељују за реализацију утврђених пројектом и уговором и то за следеће радове:

1. Чишћење терена
2. Израда насипа
3. Корекција круне постојећег насипа
4. Ископ материјала, разастирање и насипање
5. Изградња ободног канала
6. Машински ископ земље из најближег позајмишта
7. Уградња донесене земље у оштећена места на насипу
8. Машинско измуљење изловних канала, изловних јама и доводно-одводног канала
9. Утовар и превоз ископаног материјала на најближу депонију
10. Разастирање ископаног материјала
11. Шкарпирање косина канала и насипа
12. Набијање насипа вибројежом
13. Израда преградног насипа
14. Утовар и превоз ископаног материјала из најближег позајмишта

**Корисници средстава**

Члан 4.

Корисници средстава по овом конкурсу су правна лица са територије АП Војводине, која су уписана у Регистар пољопривредних газдинстава и налазе се у активном статусу, и то:

- привредно друштво,

- земљорадничка задруга.

Привредно друштво може остварити право на подстицаје ако је разврстано у микро и мало правно лице, у складу са Законом о привредним друштвима („Службени гласник РС“, бр. 36/2011, 99/2011, 83/2014, 5/2015, 44/2018, 95/2018, 91/2019 и 109/2021) и Законом о рачуноводству („Службени гласник РС“, број 73/2019 и 44/2021-др.закон).

**Услови за учешће на Конкурсу**

Члан 5.

Подносиоци пријава могу конкурисати за средства из овог Конкурса уколико испуњавају следеће услове:

1. Подносилац пријаве мора бити уписан у Регистар пољопривредних газдинстава и да се налази у активном статусу; са одговарајућим сточним фондом (подацима о врсти животиња и броју газдинства (HID) на којима се држе или узгајају);
2. Подносилац пријаве мора имати седиште на територији јединице локалне самоуправе с територије АП Војводине, с тим што и место реализације инвестиције мора бити на територији јединице локалне самоуправе с територије АП Војводине;
3. Подносилац пријаве мора регулисати обавезе по решењима о водним накнадама закључно са 31.12. 2023. године;
4. Подносилац пријаве мора регулисати доспеле пореске обавезе од стране надлежног органа јединице локалне самоуправе, закључно са 31.12.2023. године;
5. Подносилац пријаве мора измирити доспеле обавезе по уговорима о закупу пољопривредног земљишта у државној својини, закључно са 31.12.2023. године, уколико је корисник истог;
6. Подносилац пријаве за инвестицију за коју подноси захтев не сме користити подстицаје по неком другом основу (субвенције, подстицаји, донације) за исту намену, односно иста инвестиција не сме бити предмет другог поступка за коришћење подстицаја, осим подстицаја у складу с посебним прописом којим се уређује кредитна подршка регистрованим пољопривредним газдинствима;
7. Подносилац пријаве не сме имати неиспуњених уговорних обавеза према Покрајинском секретаријату за пољопривреду, водопривреду и шумарство, као ни према Министарству пољопривреде, шумарства и водопривреде, на основу раније потписаних уговора;
8. Подносилац пријаве и извођач радова не могу да представљају повезана лица ‒ у смислу чланa 62. Закона о привредним друштвима („Службени гласник”, бр. 36/11 и 99/11 и 83/14, 5/15, 44/18, 95/18, 91/19 и 109/2021);
9. парцеле на којима се изводе радови – која је предмет инвестиције Конкурса – морају бити уписане у Регистар пољопривредних газдинстава. Уколико је парцела у закупу, потребно је да је до истека уговора о закупу преостало најмање пет година;
10. Према подносиоцу пријаве – правном лицу не сме бити покренут поступак стечаја и/или ликвидације;
11. Подносилац пријаве – правно лице мора бити разврстано у микро и мало правно лице, у складу са законом којим се уређује рачуноводство;
12. Парцеле на којима се изводе радови на реконструкцији рибњака – која је предмет инвестиције Конкурса, не може бити предмет изградње или реконструкције, уколико је иста била предмет суфинансирања од стране Покрајинског секретаријата за пољопривреду, водопривреду и шумарство у претходних 10 година.
13. Задруге морају имати обављену задружну ревизију.

Подносилац пријаве за подизање нових рибњака може поднети само једну пријаву по конкурсу или највише две пријаве по подносиоцу за реконструкцију постојећих рибњака за највише два засебно регистрована рибњачка објекта – рибњака.

**Потребна документација за учешће на Конкурсу**

Члан 6.

* 1. **ПОТРЕБНА ДОКУМЕНТАЦИЈА ЗА ПОДИЗАЊЕ НОВИХ РИБЊАКА**

1. читко попуњен oбразац пријаве на конкурс с потписом одговорног лица и оверен печатом;
2. фотокопија извода из регистра Агенције за привредне регистре са пореским идентификационим бројем;
3. оригинал извод из Регистра газдинства са одговарајућим сточним фондом (подаци о пољопривредном газдинству, прва страна Извода као и остале стране извода са подацима о о врсти животиња и броју газдинства (HID) на којима се држе или узгајају не старији од 30 дана);
4. извод из листа непокретности или земљишних књига с подацима о власништву и ограничењима за све катастарске парцеле под необрадивим пољопривредним земљиштем које су предмет пријаве (не старији од 30 дана), облик својине – приватна и обим удела 1/1 или оверена копија уговора о вишегодишњем закупу необрадивог пољопривредног земљишта (најмање 10 година), извод из листа непокретности или земљишних књига који може гласити на државну својину или део државне својине (уз обавезну сагласност надлежног државног органа, коју прибавља подносилац пријаве) или приватну својину са обимом удела приватне својине 1/1, при чему уговор мора да важи још најмање пет година;
5. изјава подносиоца пријаве да по неком другом основу не користи бесповратна подстицајна средства за исту намену;
6. доказ надлежног органа да се на предметном земљишту може реализовати пројекат изградње рибњачких површина (локацијска дозвола, доказ да је поднет захтев за издавање грађевинске дозволе или грађевинска дозвола);
7. инвестиционо-техничка документација с предмером и предрачуном, коју је израдио одговорни пројектант;
8. предрачун извођача радова;
9. уверење да није покренут поступка стечаја и/или ликвидације над правним лицем подносиоцем пријаве.
10. уверење пореске управе о измиреним свим пореским обавезама и другим јавним дажбинама за 2023. годину.

Подносилац пријаве – на обрасцу који је саставни део пријаве на конкурс – треба да се изјасни о томе да ли ће документацију наведену под тачкама 2, 3, 4, 9 и 10. прибавити сам или је сагласан с тим да је прибави Секретаријат, по службеној дужности.

* 1. **ПОТРЕБНА ДОКУМЕНТАЦИЈА ЗА РЕКОНСТРУКЦИЈУ РИБЊАКА**

1. читко попуњен oбразац пријаве на конкурс с потписом одговорног лица и оверен печатом;
2. фотокопија извода из регистра Агенције за привредне регистре са пореским идентификационим бројем;
3. оригинал извод из Регистра газдинства са одговарајућим сточним фондом (подаци о пољопривредном газдинству, прва страна Извода као и остале стране извода са подацима о о врсти животиња и броју газдинства (HID) на којима се држе или узгајају не старији од 30 дана);
4. фотокопија важеће водне дозволе;
5. фотокопија решења – сагласности да је објекат изграђен у складу с ветеринарско-санитарним условима – регистрација објекта;
6. извод из листа непокретности с подацима о власништву и ограничењима за све катастарске парцеле под рибњачким површинама које су предмет пријаве облик својине – приватна, и обим удела 1/1 или оверена копија уговора о вишегодишњем закупу рибњачких површина (најмање 10 година), извод из листа непокретности који може гласити на државну својину или део државне својине (уз обавезну сагласност надлежног државног органа, коју прибавља подносилац пријаве) или приватну својину са обимом удела приватне својине 1/1, при чему уговор мора да важи још најмање пет година;
7. доказ о измиреним водним накнадама;
8. изјава подносиоца пријаве да по неком другом основу не користи бесповратна подстицајна средства за исту намену;
9. инвестиционо-техничку документацију с предмером и предрачуном, коју је израдио одговорни пројектант;
10. предрачун извођача радова;
11. да је подносилац пријаве регулисао пореске и друге доспеле обавезе из јавних прихода за 2023. годину;

Подносилац пријаве - на обрасцу који је саставни део пријаве на конкурс – треба да се изјасни о томе да ли ће документацију наведену под тачкама 2, 3, 4, 6, 7 и 11 прибавити сам или је сагласан с тим да је прибави Секретаријат, по службеној дужности.

Комисија задржава право да, поред наведених докумената, затражи и друга документа.

Документација поднета на Конкурс се не враћа.

**Начин подношења пријава**

Члан 7.

Пријава са потребном документацијом може се доставити:

* путем поште или
* лично на писарници Покрајинских органа управе

**Напомена:** Следећу документацију (инвестиционо –т ехничку документацију с предмером и предрачуном, коју је израдио одговорни пројектант; доказ надлежног органа да се на предметном земљишту може реализовати пројекат изградње рибњачких површина (локацијска дозвола, доказ да је поднет захтев за издавање грађевинске дозволе или грађевинска дозвола); предрачун извођача радова) **доставити искључиво на електронском носачу документа** (CD, USB)

**Поступање с пријавама**

Члан 8.

Oбразац пријаве у целости се попуњава искључиво на рачунару.

Oбразац пријаве може да се попуњава и на ћириличном и на латиничном писму.

У пријавни образац морају бити унети сви тражени подаци, а уколико пријавни образац не садржи податке означене као обавезне - пријава ће бити одбачена као неуредна.

Уколико уз пријаву ниje приложенa сва тражена документација, Покрајински секретаријат по службеној дужности од надлежних органа прибавља податке о чињеницама о којима се води службена евиденција у складу са законом који уређује општи управни поступак, а за осталу документацију подносилац пријаве ће бити позван, да је допуни у року од осам (8) дана од дана пријема позива допуни документацију.

　　　　Уколико подносиоци непотпуних пријава у року из претходног става не допуне документацију, пријава ће бити одбачена као непотпуна.

　　　　Пријаве које су допуњене биће разматране тек након достављања документације која је тражена позивом из става 5. овог члана.

**Критеријуми за оцену поднетих пријава**

Члан 9.

Комисија даје предлог за доделу бесповратних средстава на основу поднете документације и критеријума :

|  |  |  |
| --- | --- | --- |
| **Критеријуми** | **Начин бодовања** | **Број бодова** |
| Максимални број бодова | | **160** |
| Висина сопственог учешћа | 30% | 5 |
| 30,01-35% | 10 |
| 35,01-40 % | 15 |
| 40,01-45 % | 25 |
| 45,01-50 % | 30 |
| >50,01 % | 35 |
| Број запослених | 1 | 0 |
| <10 | 5 |
| <20 | 10 |
| <30 | 15 |
| >40 | 30 |
| Досадашње коришћење бесповратних средстава Покрајинског секретаријата за пољопривреду, водопривреду и шумарство, за регистровани рибњачки објекат | први пут | 40 |
| други пут | 30 |
| трећи пут | 25 |
| четврти пут | 20 |
| пети пут | 15 |
| шест и више пута | 0 |
| Производња рибе основна делатност | да | 15 |
| не | 0 |
| Оцена одрживости инвестиције | ниска | 5 |
| средња | 10 |
| висока | 30 |
| Подизање нових рибњака  Реконструкција постојећих рибњака |  | 10 |
|  | 5 |

У складу с критеријумима, који су дефинисани Правилником, формира се бодовна листа на основу које се додељују бесповратна средства. Пријаве на Конкурс које остваре мање од 30% од укупног броја бодова не улазе у даље разматрање Комисије.

**Одлучивање о додели средстава**

Члан 10.

Комисија разматра поднете пријаве и доноси записник са бодовном листом.

Комисија утврђује листу подносилаца пријава који испуњавају услове на основу достављене документације, у складу с критеријумима дефинисаних у Конкурсу и Правилнику и формира бодовну листу на основу које се додељују бесповратна средства, а све до утрошка средстава опредељених Конкурсом.

Истовремено са записником Комисија доноси и Предлог одлуке о додели средстава.

Предлогом одлуке о додели средстава утврђују се појединачни износи средстава по подносиоцу пријаве ком су одобрена средства и начин бодовања, а подносиоцима пријава којима средства нису одобрена наводе се разлози одбијања/одбацивања.

Одлуку о додели средстава доноси Покрајински секретар на основу предлога Комисије.

Одлука се објављује на званичној интернет страници Покрајинског секретаријата.

**Појединачна решења**

Члан 11.

На основу одлуке о додели средстава, коју је донео Покрајински секретар, Комисија за спровођење Конкурса сачињава, а Покрајински секретар доноси решење са образложењем и поуком о правном средству за подносиоце пријава којима су пријаве одбијене/одбачене или нису у потпуности прихваћене.

**Право жалбе**

Члан 12.

Незадовољни подносилац пријаве има право жалбе, у складу са законом.

Жалба се улаже Покрајинској влади, путем Покрајинског секретаријата, у року од 15 дана од дана достављања појединачног решења.

О жалби се одлучује у поступку прописаном Законом о општем управном поступку.

**Коначна одлука**

Члан 13.

Коначну одлуку доноси Покрајински секретар, на основу донетих решења по основу евентуалних жалби, а која се објављује на званичној интернет страни Покрајинског секретаријата.

**Измена одлуке**

Члан 14.

Комисија ће предложити измену и допуну Одлуке о расподели средстава на основу усвојених жалби или уколико подносици пријава одустану од релизације инвестиције, раскида или анексирања закључених уговора, а уколико процени да постоји могућност реализације уговора током буџетске године и утврдиће подносиоце пријаве којима се одобравају преостала нераспоређена средства према редоследу бодовне листе.

Покрајински секретар доноси Одлуку о измени Одлуке из става 1. овог члана и иста се објављује на званичној интернет страни Секретаријата.

**Уговор о додели средстава**

Члан 15.

Након доношења одлуке о додели бесповратних средстава Секретар у име Покрајинског секретаријата закључује уговор о додели средстава са корисником, којим се регулишу права и обавезе уговорних страна.

Корисник средстава је у обавези да - приликом потписивања уговора о коришћењу средстава са Секретаријатом достави меницу са меничном изјавом, а за правно лице и предузетника – регистровану меницу са меничном изјавом, као средство обезбеђења да опрема неће бити отуђена у року од пет (5) година, осим за опрему чији је век експлоатације краћи од годину дана.

**Исплата бесповратних средстава**

Члан 16.

Бесповратна средства исплаћују се након реализације инвестиције, односно након што корисник бесповратних средстава изврши уговорене радове и достави Секретаријату следећу документацију:

* Наративни (кратак, писани) извештај о извршеном послу;
* Оригинал рачун;
* Оригинал извод банке о плаћању рачуна;
* Решење о именовању надзорног органа с копијом лиценце;
* Решење о именовању одговорног извођача радова с копијом лиценце;
* Оригинал привремене и оконачне ситуације, коју су оверили одговорни извођач радова, надзорни орган и инвеститор;
* Оригинал или копију грађевинског дневника, који су оверили извођач радова, надзорни орган и инвеститор;
* Оригинал или копију обрачунског листа грађевинске књиге, који су оверили одговорни извођач радова, надзорни орган и инвеститор;

Поступак доношења одлуке, критеријуми и остала питања везана за конкурс, прописани су Правилником;

Бесповратна средства исплаћиваће се у складу с приливом средстава у буџет АП Војводине.

Корисник средстава обавезан је да писменим путем пријави почетак и завршетак радова, **најмање 15 дана пре почетка и завршетка радова Покрајинском секретаријату за пољопривреду, водопривреду и шумарство.**

Записник о почетку и завршетку радова вршиће надлежни сектор инспекције Покрајинског секретаријата за пољопривреду, водопривреду и шумарство.

У моменту исплате средстава наменски рачун правног лица не сме бити у блокади;

Поступак доношења одлуке, критеријуми и остала питања везана за конкурс, прописани су Правилником;

Плаћање мора да се врши на текући рачун извођача радова, а плаћања путем компензације и цесије неће бити призната;

Бесповратна средства ће се исплаћивати у складу с приливом средстава у буџет АП Војводине.

**Обавезе корисника средстава**

Члан 17.

Обавезе коринисника средстава ће бити регулисане уговором у складу са Правилником о спровођењу Конкурса које расписује Покрајински секретаријат за пољопривреду, водопривреду и шумарство.

Корисник бесповратних средстава по конкурсу дужан је да:

1. покретну ствар, односно непокретност која је предмет инвестиције за коју је остварио подстицаје користи у складу с предвиђеном наменом;
2. покретну ствар, односно непокретност која је предмет инвестиције за коју је остварио подстицаје не отуђи нити даје другом лицу на употребу најмање пет година од дана исплате подстицаја;

**Праћење реализације уговора**

Члан 18.

Давалац средстава врши контролу реализације уговорених обавеза путем Сектора за ловство и аквакултуру и Одељења за водну инспекцију Сектора за инспекцијске послове, путем извештаја и записника водне инспекције са терена.

У случају неизвршавања уговорене обавезе уговор ће се раскинути, а Корисник средстава у обавези је да изврши повраћај средстава.

**Завршна одредба**

Члан 19.

Правилник ступа на снагу даном објављивања у „Службеном листу АП Војводине”.

**ПОКРАЈИНСКИ СЕКРЕТАР**

**Владимир Галић**